**PĀRSKATS PAR NOZIEDZĪBAS STĀVOKLI VALSTĪ UN PROKURATŪRAS DARBU 2019.GADĀ**

***Kopējie noziedzības rādītāji valstī***

Apkopojot informāciju par valstī reģistrētajiem noziedzīgajiem nodarījumiem, redzams, ka, sākot ar 2014.gadu, valstī reģistrēto noziedzīgo nodarījumu skaits ir samazinājies. Turklāt 2019.gadā salīdzinājumā ar citu gadu statistiku samazinājums ir ievērojamāks, proti, 2018.gadā tika reģistrēti 43 260 noziedzīgie nodarījumi, bet 2019.gadā – 39 906, t.i., to skaits, salīdzinot ar 2018.gadu, samazinājies par 3 354 noziedzīgajiem nodarījumiem jeb 7,8 % . Vienlaikus jāatzīmē, ka 2019.gadā reģistrēto noziedzīgo nodarījumu skaits kopš 2011.gada ir vēsturiski mazākais (sk. tabulu **Pielikumā Nr.1 – 1.lpp.**).

Analizējot 2019.gadā reģistrēto noziedzīgo nodarījumu skaitu Latvijas reģionos, redzams, ka salīdzinājumā ar 2018.gadu nav vienotas tendences visos reģionos, proti, ir reģioni, kur to skaita samazinājums ir lielāks, un ir reģioni, kur to skaita samazinājums ir mazāks, izņemot Kurzemes reģionu, kur reģistrēto noziedzīgo nodarījumu skaits ir minimāli pieaudzis. Piemēram, Vidzemes reģionā 2019.gadā, salīdzinot ar 2018.gadu, reģistrēto noziedzīgo nodarījumu samazinājums ir ļoti minimāls, kamēr Latgales reģionā tas ir par 464 noziedzīgajiem nodarījumiem jeb 8,1 %, bet Pierīgas reģionā – par 448 noziedzīgajiem nodarījumiem jeb 7,1 % (sk. tabulu **Pielikumā Nr.1 – 2.lpp.**).

Arī republikas nozīmes pilsētās reģistrēto noziedzīgo nodarījumu skaits atšķiras. Lielākais reģistrēto noziedzīgo nodarījumu skaita pieaugums ir Jēkabpilī (par 219 noziedzīgajiem nodarījumiem no 786 kopumā reģistrētajiem), bet lielākais samazinājums – Rīgā (par 2392 noziedzīgajiem nodarījumiem no 17 021 kopumā reģistrētajiem) (sk. tabulu **Pielikumā Nr.1 – 3.lpp.**). Analizējot apkopoto informāciju, redzams, ka 2019.gadā kopumā, ja to salīdzina ar 2018.gadu, republikas nozīmes pilsētās samazinājies reģistrēto noziedzīgo nodarījumu skaits par 2 517 noziedzīgajiem nodarījumiem jeb 9,4 %.

2019.gadā reģistrēto sevišķi smagu noziegumu skaits salīdzinājumā ar 2018.gadu ir nedaudz samazinājies, proti, par 34 noziegumiem jeb 1,8 % (sk. tabulu **Pielikumā Nr.1 – 4.lpp.**), bet reģistrēto smagu noziegumu skaits salīdzinājumā ar 2018.gadu ir samazinājies ievērojamāk, proti, par 1 453 noziegumiem jeb 12,6 % (sk. tabulu **Pielikumā Nr.1 – 5.lpp.**). Par 6 % samazinājies arī reģistrēto mazāk smagu noziegumu skaits, kamēr kriminālpārkāpumu skaits par 10,3 % pieaudzis (sk. tabulu **Pielikumā Nr.1 – 6.lpp.**)

.

***Reģistrētie noziedzīgie nodarījumi pēc atsevišķu noziedzīgu nodarījumu veidiem***

Atzīmējams, ka, kā jau katru gadu, ievērojamu īpatsvaru no visiem reģistrētajiem noziedzīgajiem nodarījumiem veido Krimināllikuma (turpmāk – KL) 180.pantā (*zādzība, krāpšana, piesavināšanās nelielā apmērā*) paredzētie noziedzīgie nodarījumi, proti, 26,9 % no kopumā visiem reģistrētajiem noziedzīgajiem nodarījumiem (sk. tabulu **Pielikumā Nr.1 – 7.lpp.**), lai gan salīdzinājumā ar 2018.gadu vērojams to samazinājums par 5,1 %.

Salīdzinājumā ar 2018.gada statistiku novērojams tīšu slepkavību un to mēģinājumu skaita samazinājums par 4 noziegumiem jeb 5,1 %. No šīm atskaites gadā reģistrētajām slepkavībām un to mēģinājumiem (KL 116.-118.pants) kriminālvajāšanas uzsākšanai 2019.gadā nodots 31 kriminālprocess (sk. tabulu **Pielikumā Nr.1 – 8.lpp.**). Jānorāda, ka 2019.gadā papildus minētajam 31 kriminālprocesam kriminālvajāšanas uzsākšanai nodoti vēl 32 šīs kategorijas kriminālprocesi, kas uzsākti pirms 2019.gada.

Neskatoties uz to, ka skaitliski 2019.gadā no šajā gadā uzsāktajiem kriminālprocesiem kriminālvajāšanai nodots par vienu kriminālprocesu mazāk nekā 2018.gadā, analizējot slepkavību un to mēģinājumu atklāšanas koeficientu, redzams, ka pēdējos gados attiecībā uz atklātām slepkavību un to mēģinājumu lietām novērojams procentuāli minimāls pieaugums – 2019.gadā tas ir par 0,8 % lielāks nekā iepriekšējā gadā. Apskatot vēsturiski arī par iepriekšējiem gadiem tīšu slepkavību un to mēģinājumu skaitu, nav novērojamas izteiktas tendences samazināties vai palielināties to skaitam tieši pēdējos gados, jo redzams, ka 2018.gadā bijis pieaugums par 5, bet 2019.gadā savukārt atkal samazinājums par 4 slepkavībām un to mēģinājumiem (sk. tabulu **Pielikumā Nr.1 – 9.lpp.**).

Pozitīvs rādītājs vērojams attiecībā uz valstī reģistrētajām zādzībām lielā apmērā un/vai organizētā grupā (KL 175.panta ceturtā daļa), proti, 2019.gadā to samazinājums ir par 59 zādzībām jeb 29,1 %, līdz ar to gan 2018.gadā, gan 2019.gadā ir būtiski samazinājušies minētās kategorijas sevišķi smagie noziegumi. Arī reģistrēto noziedzīgo nodarījumu, kas saistīti ar narkotisko un psihotropo vielu neatļautu izgatavošanu, iegādāšanos, glabāšanu, pārvadāšanu un pārsūtīšanu realizācijas nolūkā un neatļautu realizēšanu (KL 253.1 panta otrā un trešā daļa), samazinājums ir par 10 %, kā arī noziedzīgie nodarījumi, kas saitīti ar narkotisko un psihotropo vielu neatļautu izgatavošanu, iegādāšanos, glabāšanu, pārvadāšanu un pārsūtīšanu personu grupā vai lielā apmērā bez nolūka tās realizēt (tikai KL 253.panta otrā daļa), 2019.gadā reģistrēti par 12 noziedzīgajiem nodarījumiem mazāk nekā 2018.gadā jeb samazinājusies par 8,7 %. Negatīvs rādītājs fiksēts par reģistrētajiem noziedzīgajiem nodarījumiem, kas saistīti ar krāpšanu, ja tā izdarīta lielā apmērā vai ja to izdarījusi organizēta grupa (KL 177.panta trešā daļa), proti, to skaits ir pieaudzis par 13 noziedzīgajiem nodarījumiem jeb 8 %. Savukārt noziedzīgie nodarījumi, kas kvalificēti kā piesavināšanās lielā apmērā vai pēc citas kvalificējošās pazīmes, kas paredzēta KL 179.panta trešajā daļā, reģistrēti ievērojami retāk – samazinājums par 99 noziedzīgajiem nodarījumiem jeb 63,5 %. Tāpat samazinājies arī reģistrēto noziedzīgo nodarījumu, kas paredzēti KL 160.panta otrajā līdz sestajā daļā (*seksuālā vardarbība*), skaits par 8 noziedzīgajiem nodarījumiem jeb 6,3 %. Turpretī negatīva tendence novērojama attiecībā uz reģistrētajiem noziedzīgajiem nodarījumiem, kas saistīti ar preču un vielu, kuru aprite ir aizliegta vai speciāli reglamentēta, pārvietošanu pāri Latvijas Republikas valsts robežai lielā apmērā vai organizētā grupā (KL 190.1 panta otrā un trešā daļa), proti, 2019.gadā to skaits, tāpat kā 2018.gadā, ir turpinājis pieaugt un palielinājies par 16 noziedzīgajiem nodarījumiem jeb 20 %. 2019.gadā vērojams neliels reģistrēto KL 125.panta otrajā un trešajā daļā paredzēto noziedzīgo nodarījumu pieaugums (*tīši smagi miesas bojājumi*). Salīdzinot ar 2018.gadu, to skaits šogad ir palielinājies par 4 noziedzīgajiem nodarījumiem jeb 5,6 %.

Lielākas izmaiņas novērojamas attiecībā uz KL 195.panta trešajā daļā paredzētā noziedzīgā nodarījuma rādītājiem (*noziedzīgi iegūtu līdzekļu legalizēšana lielā apmērā vai ja to izdarījusi organizēta grupa*), proti, 2019.gadā būtiski pieaudzis reģistrēto šo noziedzīgo nodarījumu skaits - par 110 noziedzīgajiem nodarījumiem jeb 86 % (sk. tabulu **Pielikumā Nr.1 – 10.lpp.**).

Reģistrēto izvarošanu (KL 159.pants) skaits 2019.gadā pieaudzis par 14 noziedzīgajiem nodarījumiem jeb 19,7 % un no 2016.gada ir tendence pieaugt ik gadu, kamēr KL 160.pantā paredzētie noziedzīgie nodarījumi par seksuālu vardarbību 2019.gadā, salīdzinot ar 2018.gadu, reģistrēti par 5 noziedzīgajiem nodarījumiem jeb 3,8 % mazāk. Tāpat par 8 noziedzīgajiem nodarījumiem jeb 16 % mazāk 2019.gadā, salīdzinot ar 2018.gadu, reģistrēti KL 161.pantā paredzētie noziedzīgie nodarījumi par seksuāla rakstura darbībām ar personu, kura nav sasniegusi sešpadsmit gadu vecumu. Turpretī reģistrēto pavešanas netiklībā (KL 162.pants) noziedzīgo nodarījumu skaits pieaudzis par 7 noziedzīgajiem nodarījumiem jeb 11,5 %, bet pamudināšanas iesaistīties seksuālās darbībās (KL 162.1 pants) noziedzīgo nodarījumu – par 10 noziedzīgajiem nodarījumiem jeb 31,3%, salīdzinot ar 2018.gadu, kā arī redzama tendence no 2016.gada pieaugt ik gadu.

Kopumā attiecībā uz reģistrētajiem noziedzīgajiem nodarījumiem pret tikumību un dzimumneaizskaramību vērojama negatīva tendence, proti, 2019.gadā reģistrēti par 18 jeb 5,2 % vairāk šādu noziedzīgu nodarījumu. Tāpat arī negatīva tendence vērojama jau no 2016.gada, kad ar katru gadu fiksēti arvien vairāk KL 159.- 162.1 pantā paredzētie noziedzīgie nodarījumi (sk. tabulu **Pielikumā Nr.1 – 11.lpp.**).

Attiecībā uz noziedzīgajiem nodarījumiem pret tikumību un dzimumneaizskaramību, ja tie izdarīti ar personu, kura nav sasniegusi 16 gadu vecumu, redzams, ka 2019.gadā būtiski pieaudzis reģistrēto KL 159.panta trešajā daļā paredzēto noziedzīgo nodarījumu skaits, proti, salīdzinājumā ar 2018.gadu to skaits ir pieaudzis par 10 noziedzīgajiem nodarījumiem jeb 55,6 %, tas ir, vairāk nekā uz pusi. Noziedzīgie nodarījumi par seksuālu vardarbību (KL 160.panta ceturtā un sestā daļa) 2019.gadā reģistrēti par 6 noziedzīgajiem nodarījumiem jeb 6,6 % mazāk, bet noziedzīgie nodarījumi par seksuāla rakstura darbībām ar personu, kura nav sasniegusi sešpadsmit gadu vecumu (KL 161.pants), reģistrēti par 8 noziedzīgajiem nodarījumiem jeb 16 % mazāk. Turklāt pavešana netiklībā (KL 162.pants) reģistrēta par 7 noziedzīgajiem nodarījumiem jeb 11,5 % vairāk. Būtiski pieaudzis to reģistrēto noziedzīgo nodarījumu skaits, kas saistīti ar pamudināšanu iesaistīties seksuālās darbībās (KL 162.1 pants), proti, par 10 noziedzīgajiem nodarījumiem jeb 31,3 %, kā arī redzams, ka no 2016.gada šiem noziedzīgajiem nodarījumiem ir tendence ar katru gadu pieaugt.

Rezumējot, secināms, ka 2019.gadā reģistrēto noziedzīgo nodarījumu pret tikumību un dzimumneaizskaramību, ja tie izdarīti ar personu, kura nav sasniegusi 16 gadu vecumu, kopējais skaits ir pieaudzis par 13 noziedzīgajiem nodarījumiem jeb 5,2 %, kā arī redzams, ka šī negatīvā tendence vērojama jau no 2016.gada, kad katru gadu reģistrēto šo noziedzīgo nodarījumu skaits palielinās (sk. tabulu **Pielikumā Nr.1 – 12.lpp.**).

2019.gadā salīdzinājumā ar 2018.gadu reģistrēto noziedzīgo nodarījumu, kas saistīti ar korupciju valsts institūciju dienestā (KL 320.-323.pants), skaits ir samazinājies par 35 noziedzīgajiem nodarījumiem jeb 23,3 %. Attiecīgi par 23 noziedzīgajiem nodarījumiem jeb 22,5 % samazinājies reģistrēto noziedzīgo nodarījumu skaits pēc KL 323.panta (*kukuļdošana*).

Ņemot vērā, ka kopumā ir samazinājies reģistrēto ar korupciju valsts institūciju dienestā saistīto noziedzīgo nodarījumu skaits, tad, salīdzinot ar 2018.gadu, samazinājies arī pabeigto pirmstiesas kriminālprocesu par šīs kategorijas noziedzīgajiem nodarījumiem skaits, proti, par 25 kriminālprocesiem jeb 27,5 %. Tāpat arī apsūdzēto personu par šīs kategorijas noziedzīgajiem nodarījumiem skaits samazinājies par 33 apsūdzētajām personām jeb 31,7 % (sk. tabulu **Pielikumā Nr.1 – 13.lpp.**).

2019.gadā reģistrēto noziedzīgo nodarījumu, kas saistīti ar narkotiskajām, psihotropajām vai jaunām psihoaktīvām vielām (KL 248.1 p. - 256.pants), skaits salīdzinājumā ar 2018.gadu ir samazinājies par 257 noziedzīgajiem nodarījumiem jeb 9,6 %. Attiecīgi arī redzams samazinājums pabeigto pirmstiesas kriminālprocesu un apsūdzēto personu par šīs kategorijas noziedzīgajiem nodarījumiem skaitā (sk. tabulu **Pielikumā Nr.1 – 14.lpp.**).

2019.gadā, salīdzinot ar 2018.gadu, ir samazinājies reģistrēto noziedzīgo nodarījumu, kas saistīti ar preču un vielu, kuru aprite ir aizliegta vai speciāli reglamentēta, pārvietošanu pāri Latvijas Republikas valsts robežai (KL 190.1 pants), skaits par 190 noziedzīgajiem nodarījumiem jeb 18,6 %. Neskatoties uz to, ka ir samazinājies reģistrēto noziedzīgo nodarījumu pēc KL 190.1 panta skaits, 2019.gadā pabeigto pirmstiesas kriminālprocesu par šiem noziedzīgajiem nodarījumiem skaits salīdzinājuma ar 2018.gadu ir palielinājies par 17 kriminālprocesiem jeb 21 % (sk. tabulu **Pielikumā Nr.1 – 15.lpp.**).

Kā jau tika norādīts iepriekš, 2019.gadā būtiski pieaudzis (par 110 noziedzīgajiem nodarījumiem jeb 86 %) reģistrēto noziedzīgo nodarījumu pēc KL 195.panta trešās daļas (*noziedzīgi iegūtu līdzekļu legalizēšana lielā apmērā vai ja to izdarījusi organizēta grupa*) skaits. Attiecīgi kopumā pēc KL 195.panta pirmās, otrās un trešās daļas reģistrēto noziedzīgo nodarījumu skaits, salīdzinot ar 2018.gadu, palielinājies par 139 noziedzīgajiem nodarījumiem jeb 70,9 %. Līdz ar to 2019.gadā būtiski pieaudzis arī prokuratūrā saņemto kriminālprocesu kriminālvajāšanas uzsākšanai pēc minētā KL panta skaits par 46 kriminālprocesiem jeb 230 %, uz tiesu nosūtītas par 36 krimināllietām jeb 156,5 % vairāk un pēc KL 195.panta apsūdzēto personu skaits tiesai nosūtītajās krimināllietās palielinājies par 48 apsūdzētajām personām jeb 88,9 % (sk. tabulu **Pielikumā Nr.1 – 16.lpp.**).

2019.gadā palielinājies tiesai nodoto apsūdzēto personu par cilvēku tirdzniecību, sutenerismu un personu nosūtīšanu seksuālai izmantošanai (KL 154.1, 165., 165.1 pants) skaits par 4 apsūdzētajām personām jeb 36,4 % (sk. tabulu **Pielikumā Nr.1 – 17.lpp.**).

Prokuratūrā pabeigto pirmstiesas kriminālprocesu par kontrabandu (KL 190.pants) skaits samazinājies par 4 kriminālprocesiem jeb 15,4 %, tāpat arī par 4 kriminālprocesiem jeb 7,5 % samazinājies pabeigto pirmstiesas kriminālprocesu par izvairīšanos no nodokļu nomaksas (KL 218.pants) skaits (sk. tabulu **Pielikumā Nr.1 – 18.lpp.**).

***Prokuroru uzraudzība***

Tā kā 2019.gadā samazinājies kopējais reģistrēto noziedzīgo nodarījumu skaits, attiecīgi, salīdzinot ar 2018.gadu, samazinājies arī prokurora uzraudzībā pieņemto kriminālprocesu skaits. Tomēr prokurora atcelto lēmumu par atteikšanos uzsākt kriminālprocesu īpatsvars nedaudz palielinājies. Samazinājies prokuroru atcelto lēmumu par kriminālprocesa izbeigšanu skaits par 11,7 %, kā arī lēmumu, ar kuriem prokurors nodevis kriminālprocesu izmeklēšanas turpināšanai, skaits par 11,1 % (sk. **tabulu Pielikumā Nr.1 – 20.lpp.**). Attiecīgs samazinājums vērojams arī prokuroru iesniegumu skaitā par likumu pārkāpumiem pirmstiesas kriminālprocesā, t.i. par 140 iesniegumiem jeb 18,5 % mazāk nekā 2018.gadā. (sk. tabulu **Pielikumā Nr.1 – 21.lpp.**).

***Prokuroru darbs pirmstiesas kriminālprocesā***

Prokuratūras lietvedībā 2019. gadā kopumā pieņemta 12 631 krimināllieta, kas salīdzinājumā ar 2018.gadu ir par 480 krimināllietām jeb 3,7 % mazāk. Attiecīgi arī prokuratūrā pabeigto kriminālprocesu skaits samazinājies par 285 kriminālprocesiem jeb 2,5 % (sk. tabulu **Pielikumā Nr.1 – 22.lpp.**).

Kriminālprocesu skaitā, kuri 2019.gadā pabeigti prokuratūrā uz nereabilitējošiem pamatiem, nenosūtot lietu tiesai, vērojama šāda tendence. Saskaņā ar Kriminālprocesa likuma (turpmāk – KPL) 379.panta pirmo un otro daļu (nav radīts tāds kaitējums, lai piespriestu kriminālsodu, izlīgums, konstatēti īpašie apstākļi attiecībā uz nepilngadīgu personu u.c.) izbeigto kriminālprocesu skaits samazinājies par 77 kriminālprocesiem jeb 24,7 % salīdzinājumā ar 2018.gadu. Saskaņā ar KPL 377.panta 9.punktu (izlīgums kriminālprocesā, kuru var uzsākt tikai uz cietušās personas pieteikuma pamata), kā arī saskaņā ar KPL 415.pantu (nosacīta atbrīvošana no kriminālatbildības) izbeigto kriminālprocesu skaits, salīdzinot ar 2018.gadu, palicis bez būtiskām izmaiņām. Savukārt ar prokurora priekšrakstu par sodu pabeigto pirmstiesas kriminālprocesu skaits palielinājies par 82 kriminālprocesiem jeb 5,2 % (sk. tabulu **Pielikumā Nr.1 – 23.lpp.**).

***Valsts apsūdzības uzturēšana tiesā***

2019.gadā tiesai nodoto lietu skaits ir nedaudz samazinājies par 295 krimināllietām jeb 3,3 %, arī pirmās instances tiesā izskatīto lietu skaits ir samazinājies par 560 lietām jeb 6,7 % salīdzinājumā ar 2018.gadu. Apelācijas instances tiesā izskatīto lietu skaits praktiski palicis nemainīgs (sk. tabulu **Pielikumā Nr.1 – 24.lpp.**). Būtisks samazinājums fiksējams rakstveida viedokļa sniegšanas rādītājā kasācijas instances tiesai – no 15 rakstveida viedokļiem 2018.gadā uz 5 rakstveida viedokļiem 2019.gadā.

Pilnībā attaisnoto personu skaits tiesā un to personu, pret kurām prokurors atteicies no apsūdzības un pret kurām lieta izbeigta tiesā saskaņā ar KPL 377.panta 1. un 2.punktu (turpmāk – pilnībā attaisnotas), skaits 2019.gadā ievērojami samazinājies. Ja 2018.gadā no tiesai nodotajām 10 046 apsūdzētajām personām pilnībā attaisnota 91 persona, tad 2019.gadā no tiesai nodotajām 9 622 apsūdzētajām personām pilnībā attaisnotas 74 personas (sk. tabulu **Pielikumā Nr.1 – 25.lpp.**).

***Iesniegto un apmierināto apelācijas protestu skaits***

Neskatoties uz to, ka kopumā tiesai nodoto lietu skaits ir samazinājies, 2019.gadā ievērojami pieaudzis iesniegto apelācijas protestu skaits kriminālprocesā. Ja 2018.gadā kopumā tika iesniegti 236 protesti, no kuriem apmierināti protesti par 157 apsūdzētajām personām, tad 2019.gadā to skaits pieaudzis līdz 317 protestiem, no kuriem apmierināti protesti par 186 personām (sk. tabulu **Pielikumā Nr.1 – 26.lpp.**).

***Prokuratūras darbs operatīvās darbības uzraudzības jomā***

2019.gadā, salīdzinot ar 2018.gadu, samazinājies ģenerālprokurora īpaši pilnvarotu prokuroru izskatīto amatpersonu lēmumu par operatīvās darbības pasākumiem skaits. 2018.gadā kopumā tika akceptēti 152 operatīvās darbības pasākumi, bet 2019.gadā – 108 pasākumi (sk. tabulu **Pielikumā Nr.1 – 27.lpp.**). Būtiski pieaudzis īpaši pilnvarotu prokuroru kompetencē esošo izskatīto iesniegumu skaits, proti, no 252 iesniegumiem 2018.gadā līdz 379 iesniegumiem 2019.gadā. Tāpat īpaši pilnvaroti prokurori 2019.gada laikā izvērtējuši 177 sūdzības par Finanšu izlūkošanas dienesta izdotajiem rīkojumiem saistībā ar finanšu līdzekļu pagaidu iesaldēšanu.

***Prokuratūras darbs starptautiskās krimināltiesiskās sadarbības sfērā***

2019.gadā būtiski pieaudzis no ārvalstīm saņemto tiesiskās palīdzības lūgumu skaits – no 772 lūgumiem 2018.gadā līdz 929 lūgumiem 2019.gadā. Tāpat būtiski pieaudzis ārvalstīm nosūtīto tiesiskās palīdzības lūgumu skaits – no 358 lūgumiem 2018.gadā līdz 551 lūgumam 2019.gadā. Savukārt starptautiskajā meklēšanā izsludināto personu skaits ir samazinājies no 169 personām 2018.gadā līdz 112 personām 2019.gadā, kā arī nedaudz samazinājies ārvalstīm nosūtīto Eiropas apcietinājuma lēmumu skaits no 100 lēmumiem 2018.gadā līdz 91 lēmumam 2019.gadā (sk. tabulu **Pielikumā Nr.1 – 28.lpp.**).

2019.gadā notikušajā Ekonomiskās sadarbības un attīstības organizācijas (OECD) novērtēšanā, tāpat kā iepriekšējā gadā Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejas (*Moneyval*) veiktajā novērtējumā, eksperti augsti novērtēja Latvijas sasniegumus starptautiskās krimināltiesiskās sadarbības nodrošināšanā, it īpaši, ņemot vērā tiesiskās palīdzības sniegšanas ātrumu Latvijai pieejamo resursu kontekstā.

***Prokuratūras darbs saistībā ar normatīvo aktu projektiem un citu dokumentu izstrādi***

Metodikas nodaļas prokurori 2019.gadā kopumā izstrādājuši 425 (2018.g. – 342) dažāda rakstura informatīvās un dienesta vēstules, tostarp atbildes uz ārvalstu institūciju pieprasījumiem, prokuratūras iekšējo normatīvo aktu - instrukciju, nolikumu, pavēļu un rīkojumu – projektus, sagatavojuši apkopojumus u.c. dokumentus. Tāpat prokurori piedalījušies 510 (2018.g. – 426) Ministru kabineta kārtības rullī paredzētajās starpinstitūciju saskaņošanas sanāksmēs, Saeimas komisiju un apakškomisiju sēdēs, dažādu darba grupu, komisiju un starpinstitūciju sanāksmēs. Ir nodrošināta prokuratūras pārstāvju piedalīšanās praktiski visās starpinstitūciju darba grupās grozījumu izstrādei normatīvajos aktos, kuri aptver prokuratūras darbības virzienus un funkcijas. Prokurori snieguši 84 (2018.g. – 116) atzinumus par tiesību aktu un politikas dokumentu projektiem (sk. tabulu **Pielikumā Nr.1 – 29.lpp.**).

***Prokuratūras darbs civillietu izskatīšanā tiesā***

2019.gadā prokurori piedalījušies 601 civillietas izskatīšanā pirmās instances tiesās. Salīdzinot ar 2018. gadu, būtiskas izmaiņas nav notikušas (2018.gadā prokurori piedalījās 598 civillietu izskatīšanā pirmās instances tiesā). Apelācijas instances tiesā ar prokurora piedalīšanos izskatīto civillietu skaits ir samazinājies. 2019.gadā apelācijas instances tiesā izskatītas 14 civillietas ar prokurora piedalīšanos, kas ir par 6 civillietām jeb 30% mazāk nekā 2018.gadā. Savukārt 2019.gadā kasācijas instances tiesā izskatīta 31 civillieta ar prokurora piedalīšanos, kas ir par 7 civillietām jeb 29,2 % vairāk nekā 2018.gadā (sk. tabulu **Pielikumā Nr.1 – 30.lpp.**).

***Sūdzības un iesniegumi***

2019.gadā prokuratūrā izskatītas 10 088 sūdzības un iesniegumi, kas ir par 422 sūdzībām un iesniegumiem jeb 4 % mazāk nekā 2018.gadā. No 2019.gadā saņemtajām sūdzībām un iesniegumiem 8 324 bijušas saistībā ar kriminālprocesiem. Tāpat kā kopējais sūdzību un iesniegumu skaits ir samazinājies, tā arī sūdzību un iesniegumu saistībā ar kriminālprocesiem skaits salīdzinājumā ar 2018.gadu ir samazinājies, proti, par 554 sūdzībām un iesniegumiem jeb 6,2 % (sk. tabulu **Pielikumā Nr.1 – 31.lpp.**)

***Ar prokuroru personālu saistīti jautājumi***

2019.gada 31.decembrī prokuratūrā strādāja 459 prokurori (92 % no amata vietu skaita). Kopumā no 2005.gada vērojams pakāpenisks prokurora amata vietu skaita samazinājums. 60,1% no kopējā skaita prokurora amata pienākumus pilda sievietes. No kopumā 50 virsprokurora amatiem sieviešu un vīriešu īpatsvars ir vienāds – 25 sievietes un 25 vīrieši (sk. tabulu **Pielikumā Nr.1 – 32. un 33.lpp.**). Analizējot prokuroru darba stāža ilgumu, redzams, ka 41,2 % prokuroru darba stāžs ir virs 20 gadiem, 20,7 % prokurori ir ar darba stāžu no 15 līdz 20 gadiem (sk. tabulu **Pielikumā Nr.1 – 34.lpp.**). Pozitīva tendence vērojama prokuroru kadru mainības ziņā. 2019.gads bijis viens no retajiem gadiem, kad amatā iecelts vairāk prokuroru nekā no amata atbrīvoti (sk. tabulu **Pielikumā Nr.1 – 35.lpp.**). Krasi samazinājies pie disciplināratbildības saukto prokuroru skaits. Ja 2018.gadā disciplinārsods kopumā piemērots 12 prokuroriem, tad 2019.gadā – 4 prokuroriem (sk. tabulu **Pielikumā Nr.1 – 36.lpp.**) .

***Prokuroru profesionālās izaugsmes veicināšana***

2018.gadā prokuratūru uzņēma par Eiropas Juridiskās tālākizglītības tīkla (EJTN) dalībnieci, kas dod iespēju prokuroriem biežāk piedalīties starptautiskās apmācībās. 2019.gadāprokurori piedalījās 65 EJTN un 7 Eiropas Tiesību akadēmijas (ERA) rīkotajos mācību pasākumos – semināros, mācībās, konferencēs, kursos, pieredzes apmaiņas programmās un vasaras skolās.

Turklāt 20 prokurori kā lektori iesaistījās dažādu apmācību organizēšanā un vadīšanā Latvijā, kā arī 2 prokurori kā lektori iesaistījās starptautiskās mācībās.

Saistībā ar Ekonomiskās sadarbības un attīstības organizācijas (OECD) un Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejas (MONEYVAL) ziņojumiem Latvijai ir aktuāla noziedzīgi iegūtu līdzekļu legalizācijas joma, proti, finanšu un ekonomisko noziegumu aktīva izmeklēšana, kriminālvajāšana un tiesas nolēmuma pieņemšana. Izpildot rekomendācijās minēto, prokurori personiski izveidoja mācību programmu un saturu, kā ietvaros 2019.gadā apmācīja 211 prokurorus par noziedzīgi iegūtu līdzekļu legalizācijas novēršanu un mantas īpašo konfiskāciju.

Kopumā 2019.gadā Latvijā 98 apmācību pasākumos piedalījās 404 prokurori, bet ārvalstu 172 apmācību pasākumos piedalījās 96 prokurori.

Atbilstoši Prokuratūras likumā noteiktajam, tiek turpināta prokuroru profesionālās darbības novērtēšanas realizācija. 2019.gadā kopumā profesionālās darbības novērtēšana veikta 69 prokuroriem, no kuriem 3 prokuroriem un vienam virsprokurora p.i. profesionālās darbības novērtēšana atlikta, uzdodot veikt papildu profesionālās darbības pārbaudes pasākumus. 65 prokuroru profesionālā darbība novērtēta pozitīvi.

Turpinot īstenot prokuroru apmācības par Latvijai aktuālo noziedzīgi iegūtu līdzekļu legalizācijas jomu, proti, par sodu politiku ārvalstu kukuļošanas lietās un noziedzīgi iegūtu līdzekļu legalizācijas lietās, Ģenerālprokuratūras prokurori izveidojuši mācību programmu un saturu, kā ietvaros 2020.gadā plānots apmācīt 90 prokurorus un 90 tiesnešus par noziedzīgi iegūtu līdzekļu legalizācijas izmeklēšanai nepieciešamā pierādījumu apjoma nodrošināšanu, arī par sodu politiku, noziedzīgi iegūtu līdzekļu konfiskāciju un mantas īpašās konfiskācijas tiesisko regulējumu un piemērošanu praksē.

Turklāt prokuratūra 2019.gadā iesaistījusies Eiropas Komisijas Tieslietu direktorāta līdzfinansētā projektā “Baltics”, kurā kā vadošais koordinators ir Lietuvas prokuratūra, savukārt Latvijas prokuratūra un Igaunijas prokuratūra piedalās projektā kā partneri. Projekta ilgums ir 30 mēneši un tā mērķis ir stiprināt sadarbību Baltijas valstu starpā, lai veicinātu izmeklēšanu un kriminālvajāšanu finanšu un ekonomiskajos noziegumos, kuriem ir tieša vai netieša ietekme uz Eiropas Savienības finanšu interesēm. Projektā iesaistītas visas Baltijas valstu prokuratūras, tiesu pārstāvji, nodokļu administrēšanas iestādes un izmeklēšanas iestādes. Galvenās aktivitātes ir pārrobežu apmācības izmeklēšanas un kriminālvajāšanas jomā, konferences, pārrobežu mācību vizītes, angļu valodas apmācības, kā arī rokasgrāmatu un mācību materiālu izstrāde.

Prokuratūra aktīvi piedalās un sniedz priekšlikumus Eiropas Sociālā fonda projekta “Valsts pārvaldes cilvēkresursu profesionālā pilnveide korupcijas novēršanas un ēnu ekonomikas mazināšanas jomā” ietvaros par nepieciešamām specializētām mācībām par pirmstiesas kriminālprocesu izmeklēšanu un kriminālvajāšanu noziedzīgi iegūtu līdzekļu legalizācijas jomā un izvairīšanās no nodokļu nomaksas lielā apmērā, kā arī piedalās šo mācību satura izstrādē Valsts administrācijas skolā. Mācību mērķis ir novērst atšķirīgu izpratni šo noziedzīgo nodarījumu identificēšanai, izmeklēšanai, panākt vienotu metodoloģiju minēto noziedzīgo nodarījumu apkarošanā, novēršanā un izmeklēšanā, tādējādi sekmējot pirmstiesas izmeklēšanas darbības kvalitāti un ātrāku to iztiesāšanas norisi. Veicināt izpratni par noziedzīgi iegūtu līdzekļu identifikāciju un to arestu, t.sk. ārvalstīs, kā arī veidot vienotu sodu politiku.

2019.gadā prokuratūra organizēja 3 dažādu jomu apmācības prokuroriem (kopumā apmācīti 50 prokurori), kas tika apmaksātas no Noziedzīgi iegūtu līdzekļu konfiskācijas fonda piešķirtajiem līdzekļiem. 2020.gadā tiks turpināts apgūt piešķirtos līdzekļus no Noziedzīgi iegūtu līdzekļu konfiskācijas fonda, rīkojot apmācības prokuroriem banku tiesībās, finanšu un ekonomisko noziegumu apkarošanas jomā, un noziedzīgi iegūtu līdzekļu legalizācijas un terorisma finansēšanas novēršanas jomā.

Vienlaikus 2020.gadā prokuratūra iesaistīsies Eiropas Tiesību akadēmijas (ERA) sadarbībā ar Eiropas Juridiskās tālākizglītības tīkla (EJTN) rīkotajos mācību pasākumos nolūkā organizēt un vadīt apmācības prokuroriem par Eiropas prokuratūru (EPPO), lai veicinātu izmeklētāju un prokuroru izpratni par EPPO darbību, tās kompetenci un tai piekritīgajām lietām.

Turklāt nolūkā veicināt prokuroru profesionālo izaugsmi prokuratūra 2020.gadā ieguvusi finansiālu atbalstu no Tiesu administrācijas Eiropas Sociālā fonda projekta “Justīcija attīstībai” dalībai 7 pieredzes apmaiņas braucienos 17 prokuroriem. Kā arī prokuratūra ieguvusi finansiālu atbalstu vairāku konferenču un mācību pasākumu organizēšanai (pieteikti 9 pasākumi), kuru vajadzību noteica un saturu izstrādāja prokuratūra.

***Ekonomiskās sadarbības un attīstības organizācijas (OECD) rekomendāciju izpilde***

Ekonomiskās sadarbības un attīstības organizācija (OECD) 2019.gada 10.oktobra ziņojumā rekomendēja Latvijai veikt papildu pasākumus, lai būtiski palielinātu notiesāto personu skaitu par noziedzīgi iegūtu līdzekļu legalizāciju, vienlaicīgi akcentējot nepieciešamību vērtēt arī finanšu institūciju un to amatpersonu iespējamo iesaisti noziedzīgu līdzekļu legalizācijas shēmās.

Nolūkā nodrošināt finanšu un ekonomisko noziegumu jomā specializējušos kompetentāko prokuroru motivēšanu, lai stimulētu prokuroru pozitīvu attieksmi pret amata pienākumu veikšanu, tajā pašā laikā novērtējot konkrēto prokuroru ieguldījumu prokuratūras prioritāšu īstenošanā, 2019.gada 8.novembrī izdots ģenerālprokurora rīkojums “Par Finanšu un ekonomisko noziegumu izmeklēšanas prokuratūras un Organizētās noziedzības un citu nozaru specializētās prokuratūras kapacitātes stiprināšanu ekonomisko noziedzīgo nodarījumu apkarošanā”.

Viens no prokuratūras pasākuma plāna Ekonomiskās sadarbības un attīstības organizācijas (OECD) Latvijas 3.novērtēšanas kārtas rekomendāciju izpildei punktiem ir veicināt efektīvu, proporcionālu un preventīvu kriminālsodu piemērošanu ārvalstu kukuļošanas un noziedzīgi iegūtu līdzekļu legalizācijas lietās. Tādējādi 2020.gadā tiks turpināts darbs pie prokuroru apmācībām minētajā jomā. Papildus apmācībām, prokuroru motivēšanai un vakanto prokurora amata vietu aizpildīšanu Finanšu un ekonomisko noziegumu izmeklēšanas prokuratūras un Organizētās noziedzības un citu nozaru specializētās prokuratūrās, šo krimināllietu izmeklēšanas, kriminālvajāšanas un iztiesāšanas stadijās aizvien vairāk tiks iesaistīti arī citu tiesas apgabala prokuratūru prokurori. Vienlaikus plānots arī pastiprināti uzraudzīt prokuroru darbu, kuri strādā ar šīs jomas lietām, nolūkā nodrošināt atbilstoša soda veida un mēra piemērošanu.

***Prokuroru kā ekspertu iesaiste starptautiskās darba grupās un sanāksmēs***

Prokuroru zināšanas un pieredze ir novērtēta starptautiskā līmenī, proti, 2019.gadā prokurori aicināti piedalīties dažādās ekspertu darba grupās un starptautiskās sanāksmēs. Prokurori pārstāvēja prokuratūru šādās ekspertu darba grupās un starptautiskās sanāksmēs:

* Eiropas Padomes Noziedzīgi iegūtu līdzekļu legalizācijas un terorisma finansēšanas novēršanas pasākumu novērtēšanas ekspertu komitejas (MONEYVAL) plenārsēdēs;
* Finanšu darījumu darba grupas (FATF) komitejas plenārsēdēs;
* Ekonomiskās sadarbības un attīstības organizācijas (OECD) sanāksmēs un plenārsēdēs;
* Eiropas Komisijas rīkotajās sanāksmēs par Eiropas Parlamenta un Padomes Direktīvas 2014/42/ES par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā;
* Eiropas Prokuratūras (EPPO) ekspertu darba grupas sanāksmēs;
* Eiropas Savienības dalībvalstu ekspertu sanāksmēs par Eiropas apcietinājuma lēmuma praktisko piemērošanu;
* Eiropas Savienības tiesībaizsardzības aģentūras (EUROPOL) rīkotajā European Money Mule Action (EMMA5) sanāksmē.

***Prokurora amata kandidātu atlase un apmācības***

Nolūkā aizpildīt rajona (pilsētas) prokuratūras prokuroru amata vakances prokuratūrā tiek veikta prokuroru amata kandidātu (turpmāk – pretendentu) atlase. Iepriekšējos gados atlase veikta vienu reizi gadā, bet 2019.gadā, izvērtējot 2018.gada atlases rezultātus un nepieciešamību aizpildīt vakantās prokurora amata vietas, atlase veikta divas reizes.

2019.gada janvārī izsludinātājā atlasē pieteicās 91 pretendents, no kuriem 17 nokārtoja vispārējo un juridisko zināšanu pārbaudījumu. Stažēšanās līgums noslēgts ar 16 pretendentiem. Stažēšanās programmu izpildīja un kvalifikācijas eksāmenu nokārtoja 12 pretendenti, kuri 2019.gadā iecelti prokurora amatā.

2019.gada jūlijā izsludinātajā atlasē pieteicās 97 pretendenti, no kuriem 10 nokārtoja vispārējo un juridisko zināšanu pārbaudījumu. Stažēšanās līgums noslēgts ar 10 pretendentiem, un šobrīd stažēšanās vēl nav pabeigta.

Lai veicinātu prokurora amatam nepieciešamo iemaņu apguvi, pieredzējušie prokurori organizē un vada apmācības prokurora amata kandidātiem. Turklāt 2020.gadā mācību pasākumos plānots iesaistīt arī Latvijas Universitātes pasniedzējus, nodrošinot vēl pilnīgāku prokurora amatam nepieciešamo iemaņu apguvi.

***Prokuratūras informācijas sistēmas attīstība***

Šobrīd pilnībā ieviesta un visās prokuratūras struktūrvienībās darbojas Prokuratūras informācijas sistēma (turpmāk – ProIS), kura prokuroriem nodrošina pilnībā digitalizētu kriminālprocesu uzraudzības sistēmu, paralēli nodrošinot dokumentu elektronisko apriti starp visām prokuratūras struktūrvienībām un citām institūcijām. Arī prokuratūras darbības pārskati gan par prokuroru individuālo darbu, gan arī par prokuratūras struktūrvienību darbu tiek izgūti elektroniski, izmantojot ProIS atskaišu sistēmas moduli.

ProIS pilnībā digitalizēts prokuroru profesionālās darbības novērtēšanas process. Prokuroru personāla pārvaldība notiek elektroniskā vidē ProIS personāla modulī. Turklāt elektroniskā vidē darbojas prokuratūras Administratīvā direktora dienesta nodrošināti prokuratūras saimniecisko un citu pārvaldības jautājumu risinājumi. Elektroniski tiek nodrošināti arī prokuratūras iepirkumu procesi un citi prokuratūras darbības atbalsta procesi.

ProIS informācijas resursi integrēti ar Kriminālprocesu informācijas sistēmu (KRASS), kas dod iespēju gan uzraugošajam prokuroram, gan amatā augstākam prokuroram elektroniskā vidē organizēt kriminālprocesu virzību saskaņā ar KPL. Minētais rīks būtiski atvieglo un paātrina izmeklētāja un prokurora savstarpējo komunikāciju un profesionālo pilnvaru savlaicīgu un efektīvu realizāciju kriminālprocesā. Būtiski uzsvērt, ka ProIS ir integrētas arī ārējās informācijas datu bāzes, kuru meklēšanas pārlūkus prokurors izmanto vienotā informācijas sistēmā, kas dod iespēju ProIS izgūt visu informāciju, kas atrodas integrētajās datu bāzēs.

Vienlaicīgi prokuratūrā turpinās darbs pie E-lietas programmas projekta “Prokuratūras informācijas sistēmas attīstība” (turpmāk – Projekts) īstenošanas, kura mērķis ir turpināt uzlabot prokuratūras darbības efektivitāti un mazināt ar tiesu nozares procesiem saistīto procesu norises laiku. Projekta mērķis ir procesuālo dokumentu, uzdevumu un informācijas apmaiņas efektivitātes uzlabošana starp kriminālprocesa dalībniekiem, ar izmeklēšanu un tiesvedību saistītajām institūcijām, Prokuratūras darbības procesu integrēšana tiesu nozares procesos elektroniskās E-lietas kontekstā un racionāla ProIS pilnveide, izmantojot E-lietas un valsts centralizētos koplietošanas risinājumus. Tāpat paredzēta ProIS pilnveidošana, nodrošinot E-lietas platformas un VRAA koplietošanas komponenšu izmantošanu, izvietojot elektroniskos pakalpojumus E-lietas publiskajā portālā (sk. tabulu **Pielikumā Nr.1 – 37.lpp.**).

Šobrīd pilnībā izstrādātas un uzstādītas ProIS akcepttesta vidē iekšējai lietošanai dinamiskās atskaites ar parametru izvēli, kā arī testa vidē piegādāti prokuratūras darbības pārskati ar grafiskas attēlošanas iespēju. Pēc drošības audita veikšanas pārskati par prokuratūras darbu būs publiski pieejami un tiks atjaunoti, automātiski attēlojot aktuālo informāciju no ProIS esošajiem elektroniskajiem žurnāliem. Turklāt testa vidē ir piegādāta izstrādātā saskarne atvērto datu nodošanai atvērto datu portālam.

Sadarbībā ar izmeklēšanas iestāžu pārstāvjiem, prokuratūrā tiek izstrādātas kriminālprocesuālo dokumentu elektroniskās formas, kuras paralēli tiek testētas ProIS testa vidē, kā arī notiek darbs Tieslietu ministrijas pastāvīgajā darba grupā Kriminālprocesa likuma grozījumu izstrādei, gatavojot nepieciešamās izmaiņas Kriminālprocesa likumā darbam ar E-lietu nākotnē.